Broj: 711-I-920-P-175-17/18-03-11

Zagreb, 29. lipnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Bože Petrova, potpredsjednika Hrvatskog sabora**,na 16. sjednici, održanoj 29. lipnja 2018.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Bože Petrova, potpredsjednika Hrvatskog sabora, neće se pokrenuti, s obzirom da su navodi iz zaprimljene prijave od 3. travnja 2017.g., u kojoj se navodi kako prijavljeni dužnosnik sudjeluje u odlukama vezanim za AGROKOR koncern, dok je jedan od sponzora političke stranke MOST nezavisnih lista ujedno i vjerovnik istog koncerna, općeniti i neodređeni te ne upućuju na moguću povredu odredbi ZSSI-a.**

Obrazloženje

Dana 3. travnja 2017.g. u knjizi ulazne pošte Povjerenstva, pod poslovnim brojem 711-U-387-P-47/17-01-2, zaprimljena je anonimna prijava protiv dužnosnika dužnosnika Bože Petrova, potpredsjednika Hrvatskog sabora. Dužnosnik se prijavljuje jer se, kako se u prijavi navodi, direktno uključuje u odluke o AGROKOR koncern, a poznato je da je gospodin Roglić glavni sponzor mosta na cijem je čelu gospodin Petrov, a gospodin Roglić je predmet i vjerovnik AGROKOR-a.

Člankom 39. stavkom 1. i stavkom 4. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika, pri čemu se podnositelju prijave jamči zaštita anonimnosti. Sukladno članku 39. stavku 2. ZSSI-a, Povjerenstvo obvezno pokreće postupak iz svoje nadležnosti samo na osobni zahtjev dužnosnika.

Člankom 3. ZSSI-a propisano je tko se smatra dužnosnikom u smislu navedenog Zakona i na koje osobe se navedeni Zakon primjenjuje. Time je ujedno određen i krug osoba na koje se navedeni zakon primjenjuje, odnosno djelokrug samog Povjerenstva.

Člankom 3. stavkom 1. podstavkom 2. ZSSI-a propisano je da su predsjednik i podpredsjednici Hrvatskog sabora dužnosnici u smislu navedenog Zakona, stoga je i Božo Petrov povodom obnašanja dužnosti podpredsjednika Hrvatskog sabora obvezan postupati sukladno odredbama navedenog Zakona.

Budući su navodi u prijavi općeniti i neodređeni, podnositelj je dopisom od 21. prosinca 2017.g., putem e-mail adrese s koje je anonimna prijava podnesena, pozvan da istu specificira i dopuni u smislu da specificira na koji način je prijavljeni dužnosnik utjecao na odluku o koncernu Agrokor, tj. kada i kojim radnjama, odnosno koje su to okolnosti iz kojih proizlazi moguća povreda odredbi Zakona o sprječavanju sukoba interesa u prijavljenom slučaju, kao i da dostavi svu relevantnu dokumentaciju kojom raspolaže.

Na traženje Povjerenstva podositelj se do dana donošenja predmetne odluke nije očitovao.

Povjerenstvo je povodom zaprimljene prijave izvršilo uvid u internetsku stranicu stranke MOST nezavisnih lista i utvrdilo da se u Izvješću o primljenim donacijama za 2017. godinu, kao niti u Polugodišnjem izvješću o primljenim donacijama za potporu političkog djelovanja 01.01. - 30.06.2017., osoba prezimena Roglić ne navodi kao donator navedene stranke.

Povjerenstvo nadalje, iz javno dostupnih podataka i informacija, nije utvrdilo postojanje bilo kakvih okolnosti koje ukazuju da bi dužnosnik Božo Petrov sudjelovanjem u odlukama vezanim za AGROKOR koncern pogodovao ili na drugi način utjecao na odluke nadležnih tijela s ciljem da bi osoba koja se u prijavi navodi ili neka treća osoba postigla osobni probitak.

Slijedom svega navedenog, Povjerenstvo utvrđuje kako su navodi u zaprimljenoj prijavi općeniti i neodređeni te ne upućuju na moguću povredu odredbi ZSSI-a, odnosno Povjerenstvo istu ocjenjuje kao neosnovanu pa je donijelo odluku kao u izreci.

PREDSJEDNICAPOVJERENSTVA

Nataša Novaković, dipl.iur.

Dostaviti:

1. Dužnosnik Božo Petrov, elektronička dostava
2. Objava na internetskoj stranici Povjerenstva
3. Pismohrana